BANPU จับตากำไร Q2  นิวไฮแตะ 1.41 หมื่นล้าน รับราคาถ่านหิน-ก๊าชพุ่ง โบรกแนะซื้อเป้า 16 บ.
BANPU จับตากำไรไตรมาส 2/65 นิวไฮแตะ 1.41 หมื่นล้าน รับราคาถ่านหิน-ก๊าชพุ่ง ลุ้นทั้งปีทะลุ 3.14 หมื่นลบ. โบรกแนะซื้อเป้า 16 บาท
BANPU จับตากำไรไตรมาส 2/65 นิวไฮแตะ 1.41 หมื่นล้าน รับราคาถ่านหิน-ก๊าชพุ่ง โบรกแนะซื้อเป้า 16 บาท
4 ส.ค. 2565

บล.เคทีบีเอสที ระบุในบทวิเคราะห์วันนี้ (4 ส.ค.65) ว่า บริษัท บ้านปู จำกัด (มหาชน) หรือ BANPU คงคำแนะนำ “ซื้อ” ที่ราคาเป้าหมายปี 2565 ที่ 16.00 บาท ประเมินว่าบริษัทจะรายงานกำไรปกติที่เป็นสถิติใหม่ที่ 1.41 หมื่นล้านบาท โต 482% เทียบช่วงเดียวกันของปีก่อน, โต 59% เทียบไตรมาสก่อนหน้า หนุนด้วยราคาขายเฉลี่ย (ASP) ของถ่านหินและก๊าซธรรมชาติที่แข็งแกร่ง อย่างไรก็ดี คาดว่าผลขาดทุนจากอนุพันธ์ทางการเงิน (hedging loss) ที่สูงขึ้นจะทำให้กำไรสุทธิลดลง 19% เทียบไตรมาสก่อนหน้า เหลือ 8.3 พันล้านบาท
ทั้งนี้ เชื่อว่าราคาถ่านหินและก๊าซฯจะยังคงทรงตัวสูงในครึ่งหลังปี 2565 จากอุปทานพลังงานตึงตัวจากสงครามระหว่างรัสเซียและยูเครน นอกจากนี้ บริษัทน่าจะเห็นปริมาณขายก๊าซฯ ที่สูงขึ้นในไตรมาส 3/2565 หลังจากเข้าซื้อแหล่งผลิตก๊าซฯ Barnett เพิ่มเติมจากบริษัท XTO คงประมาณการกำไรสุทธิปี 2565 ที่ 3.14 หมื่นล้านบาท โต 219% เทียบช่วงเดียวกันของปีก่อน
โดยมีปัจจัยผลักดันหลักๆจาก 1.ราคาขายถ่านหินของอินโดนีเซีย ( ITM) และออสเตรเลีย (CEY) ที่สูงขึ้นเป็น 193 เหรียญ/ตัน โต 90% เทียบช่วงเดียวกันของปีก่อน และ 125 ดอลลาร์ออสเตรเลีย/ตัน โต 27% ตามลำดับ  2.ราคาขายก๊าซฯที่เพิ่มขึ้นเป็น 5.3 เหรียญ/bcf โต57% เทียบช่วงเดียวกันของปีก่อน และ 3.รับรู้กำไรจากการขายบริษัท Sunseap Group Pte,Ltd
ทั้งนี้ คาดว่าประมาณการกำไรสุทธิจะลดลงเหลือ 2.47 หมื่นล้านบาท ลดลง 21% เทียบช่วงเดียวกันของปีก่อน ในปี 2566 ตามทิศทาง ASP ที่ลดลง โดยคาดราคาขายถ่านหิน ITM ที่ 126 เหรียญ/ตัน ลดลง 35% เทียบช่วงเดียวกันของปีก่อน ราคาขายถ่านหิน CEY ที่ 110 ดอลลาร์ออสเตรเลีย/ตัน ลดลง 12% เทียบช่วงเดียวกันของปีก่อน และราคาขายก๊าซฯที่ 4.5 เหรียญ/bcf  ลดลง16% เทียบช่วงเดียวกันของปีก่อน
ด้านราคาหุ้น outperform SET 28% ในช่วง 6 เดือนที่ผ่านมา สอดคล้องกับแนวโน้มราคาถ่านหินที่ปรับตัวสูงขึ้นจากความกังวลด้านอุปทานตึงตัว ทั้งนี้ ราคาปิดล่าสุดสะท้อน PBV ที่ไม่แพงที่ 1.08 เท่า  ทั้งนี้เชื่อว่ากำไรปกติของบริษัท (ไม่รวมผลกระทบจาก hedging loss และกำไรพิเศษจากการขายบริษัท Sunseap Group Pte,Ltd.) จะทำสถิติรายไตรมาสใหม่ในไตรมาส 2/2565 หนุนด้วย ASP ของทั้งถ่านหินและก๊าซฯที่ปรับตัวสูงขึ้นอย่างมากจากความตึงเครียดระหว่างประเทศ